Ukraina boylar uchun soliq joriy etmoqchi

Ukraina Vazirlar mahkamasi mamlakatda boylik uchun soliq joriy etishni rejalashtirmoqda. Bu haqda Parlamentda so‘zga chiqqan bosh vazir Arseniy Yatsenyuk ma’lum qildi, deb yozadi “ITAR-TASS”.

“Hukumat boylar uchun soliq joriy etish lozim, deb hisoblaydi”, – deydi Yatsenyuk. U gap “fuqarolarning daromadlariga tobora o‘sib boruvchi shkala kiritish” haqida ketayotganini bildirgan.
“Kimning daromadi 300 ming griven (27 ming dollardan ko‘proq)dan oshiq bo‘lsa, u 20 foiz miqdorida soliq to‘laydi, 500 ming griven (45 ming dollardan ko‘proq)dan oshiq daromad ko‘ruvchilar esa – 25 foiz”, – deya ta’kidladi bosh vazir.
Yatsenyukning ma’lum qilishicha, bu soliqqa Ukrainaning 300 mingga yaqin fuqarosi soliqqa tortiladi. “Bu 300 ming kishining boyligi Ukraina moliyaviy aktivlarining 60 foiziga tengdir, – deydi u. – Shu bois, mamlakatda ijtimoiy tenglik davri kelganligini qolgan fuqarolar his etishlari uchun badavlat ukrainlarning 1,7 foizi soliq to‘lashlari lozim”.
Eslatib o‘tamiz, 2012-yili Fransiya hukumati “boylik uchun soliq”ni 75 foizga oshirishga qaror qilganida, mashhur aktyor Jerar Depardye achchiqlanib, bu mamlakat fuqaroligidan voz kechishini ma’lum qilgan, keyinchalik unga Rossiya fuqaroligi berilgan.